“บอย” พลิกบทบาทอีกครั้งในหนังเรื่องแรก “แฟลตเกิร์ล ชั้นห่างระหว่าง เ ร า”

#แฟลตเกิร์ลชั้นห่างระหว่างเรา
#FLATGIRLS

ฝากผลงานการแสดงจนเป็นที่จดจำของคนดูมาแล้วหลายเรื่อง แต่เป็นครั้งแรกที่นักแสดงมากฝีมือ บอย ปกรณ์ ฉัตรบริรักษ์ ได้มาลงชิมลางในภาพยนตร์ Drama Coming of Age “แฟลตเกิร์ล ชั้นห่างระหว่าง เ ร า” จาก GDH ซึ่งงานนี้เจ้าตัวยอมรับว่าเป็นความท้าทายที่รู้สึกมีความสุขที่ได้ทำ และพร้อมปรับตัวเป็นดินเหนียวให้    ผู้กำกับฯ แคลร์ จิรัศยา วงษ์สุทิน ได้ปั้นแต่งชีวิตเป็นตัวละครที่สร้างอรรถรสให้กับผู้ชม

บอย ปกรณ์ เผยว่า “หลายคนจะคิดว่าผมเคยเล่นหนังมาแล้ว แต่แฟลตเกิร์ลเป็นหนังเรื่องแรกเลยครับที่ผมเล่น ทั้งตื่นเต้น แล้วก็ดีใจมาก ครั้งแรกที่ทาง GDH ติดต่อมาคือรับตอบตกลงรับเล่นทันทีเลย เพราะเป็นศาสตร์ทางการแสดงที่ผมอยากเล่นแต่ยังไม่มีโอกาสได้ลองทำ และที่สำคัญคาแรกเตอร์ในเรื่องนี้พลิกบทบาทที่ผมเคยได้รับมาบ่อยๆ แบบสุดขั้ว เพราะส่วนใหญ่คนดูจะชินตากับบทบาทที่ผมเล่นคอมเมดี้มากกว่า พอเรื่องนี้ต้องมารับพลิกบทบาท รับบทเป็น อาตอง นายตำรวจชั้นผู้น้อยที่ซื่อตรง จิตใจดี แต่ตัวละครกลับมีปมลึกลับในชีวิต ทำให้ท้าทายมากครับเวลาเล่น การแสดงที่คงไว้ซึ่งความซื่อตรงภายนอก แต่ภายในเต็มไปด้วยความอึดอัดและเจ็บปวด เป็นการแสดงที่มีมิติมากๆ ต้องขอขอบคุณแคลร์ผู้กำกับที่มาช่วยตีความตัวละครตองให้ผมได้เข้าถึงอารมณ์ ผมดีใจมากนะที่ได้มาเป็นส่วนหนึ่งของโปรเจกต์หนังเรื่องนี้ เพราะแฟลตเกิร์ล ไม่ได้ให้แค่ความสนุก แต่ยังสอดแทรกมุมมองความคิดของคนแต่ละช่วงวัยไว้อยู่เยอะมาก คนดูจะได้เรียนรู้เติบโตตามสถานการณ์ความคิดในแบบที่ตัวละครต้องเจอ ผมว่าเรื่องเนี้ยตอบโจทย์แน่นอนครับ แล้วคนดูก็ได้สัมผัสถึงความสัมพันธ์มิตรภาพที่มันเกิดขึ้นในสถานที่แห่งหนึ่ง ซึ่งมันไม่จําเป็นจะต้องดูดีสวยงามแต่ผมว่ามันอิ่มในความรู้สึก แล้วพบกัน 6 กุมภาพันธ์นี้ ในโรงภาพยนตร์ครับ”
“แฟลตเกิร์ล ชั้นห่างระหว่าง เ ร า” 6 กุมภาพันธ์นี้ ในโรงภาพยนตร์